EURÓPSKA KOMISIA V Bruseli25. 5. 2016 COM(2016) 320 final OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Komplexný prístup k podnieteniu cezhraničného elektronického obchodu pre občanov a podniky Európy {SWD(2016) 163 final}



1Kontext Toto oznámenie predstavuje rozsiahly a komplexný balík opatrení v oblasti elektronického obchodu, ktorými sa Komisia snaží dosiahnuť rýchle odstránenie prekážok cezhraničných online činností v Európe. To je predpokladom riadneho fungovania jednotného digitálneho trhu, pomôže to zabezpečiť, aby spotrebitelia a podniky získali lepšiu hodnotu a mali väčší výber tovaru a služieb, a podnikom, najmä začínajúcim, sa takto poskytnú nové príležitosti rastu v celej Európe. Tento balík opatrení je v súlade s výzvou Európskej rady podniknúť kroky na odstránenie zostávajúcich prekážok voľného pohybu tovarov a služieb, ktoré sa predávajú online, a na riešenie neodôvodnenej diskriminácie na základe geografickej polohy a je aj v súlade s výzvou Európskeho parlamentu adresovanou Komisii, aby odstránila prekážky, ktoré ovplyvňujú elektronický obchod, s cieľom vytvoriť v Európe skutočný cezhraničný trh elektronického obchodu. Elektronický obchod ako motor rastu Hodnota maloobchodného elektronického obchodu v EÚ v roku 2014 vzrástla v porovnaní s rokom 2013 o 13,7 % a dosiahla celkový objem približne 370 mld. EUR. Priemerná ročná miera rastu v období rokov 2000 – 2014 bola 22 %. Podiel obratu z elektronického obchodu na celkovom obrate maloobchodného sektora v roku 2015 dosiahol 8 % naznačujúc, že dynamiku tejto formy obchodu a jej príspevok k hospodárskemu rastu EÚ je potrebné podporiť. Vo svojej stratégii jednotného digitálneho trhu Komisia identifikovala niekoľko oblastí, v ktorých sú potrebné okamžité opatrenia na odstránenie prekážok cezhraničných online činností a na vymedzenie primeraného rámca pre elektronický obchod. Jedným z kľúčových opatrení je zabránenie neodôvodnenému rozdielnemu zaobchádzaniu so spotrebiteľmi a podnikmi pri nakupovaní tovaru a služieb online v rámci EÚ. Takáto diskriminácia môže mať formu obmedzení na základe štátnej príslušnosti, bydliska alebo geografickej polohy, ktoré sú v rozpore so základnými zásadami EÚ. Podobne Komisia vo svojej stratégii jednotného trhu, ktorá je súčasťou jej širšieho úsilia o spravodlivejší jednotný trh, oznámila úmysel bojovať proti všetkým formám neodôvodneného rozdielneho zaobchádzania s kupujúcimi usadenými v rôznych členských štátoch, a to bez ohľadu na to, či sa uplatňujú v priamom predaji alebo prostredníctvom distribučných kanálov, a bez ohľadu na spôsob, akým sa uskutočňujú. Zabránenie diskriminácii nie je jediným riešením odstránenia prekážok cezhraničného elektronického obchodu. Preto sa aj v stratégii jednotného digitálneho trhu zdôrazňuje potreba budovania dôvery spotrebiteľov v cezhraničný online predaj zaistením lepšieho presadzovania existujúcich pravidiel a dostupnosti cenovo dostupných a vysokokvalitných služieb cezhraničného doručovania zásielok. V stratégii sa tiež zdôrazňuje potreba znížiť transakčné náklady a ďalšiu záťaž spôsobenú rozdielmi v zmluvnom práve členských štátov a znížiť administratívnu záťaž súvisiacu s daňou z pridanej hodnoty (ďalej len „DPH“). Dôkazy, ktoré Komisia nazhromaždila, potvrdili, že toto sú hlavné problémy, ktoré je potrebné riešiť. Toto oznámenie predstavuje balík opatrení obsahujúci štyri kľúčové návrhy z oblasti jednotného digitálneho trhu, ktoré majú zvýšiť potenciál cezhraničného elektronického obchodu, a to: legislatívny návrh na riešenie neodôvodneného geografického blokovania a iných foriem diskriminácie na základe štátnej príslušnosti, miesta bydliska alebo miesta sídla v rámci jednotného trhu; legislatívny návrh na revíziu nariadenia o spolupráci v oblasti ochrany spotrebiteľa; legislatívny návrh (nariadenia), ktorým sa navrhujú opatrenia v oblasti doručovania zásielok; usmernenie k vykonávaniu/uplatňovaniu smernice o nekalých obchodných praktikách. V oznámení Komisia vysvetľuje, ako tieto štyri návrhy navzájom súvisia a ako sa dopĺňajú a tiež, ako súvisia s ďalším návrhmi s významnými prínosmi pre elektronický obchod, ktoré sa týkajú jednotného digitálneho trhu, a to: s dvoma legislatívnymi návrhmi o dodávaní digitálneho obsahu a o online a iných predajoch tovaru na diaľku, ktoré už Komisia prijala v decembri 2015; s pripravovanými návrhmi na zjednodušenie predpisov o DPH, ktorých prijatie je plánované na jeseň 2016. Tieto návrhy spolu s existujúcimi pravidlami, akými sú napríklad smernica o elektronickom obchode , spotrebiteľské a marketingové právo vrátane smernice o právach spotrebiteľov, nedávno reformovaný rámec ochrany údajov a právo hospodárskej súťaže, vytvoria po prijatí komplexný rámec, ktorý uvoľní potenciál elektronického obchodu v Európe v prospech spotrebiteľov aj podnikov. Súbežne s prijatím balíka opatrení o elektronickom obchode Komisia predstavuje aj oznámenie o výsledkoch jej komplexného posúdenia úlohy platforiem a online sprostredkovateľov, ako aj návrh na revíziu smernice o audiovizuálnych mediálnych službách. Pokiaľ ide o platformy, online platformy za posledné dve desaťročia výrazne zmenili digitálne hospodárstvo a zohrávajú dôležitú úlohu v digitálnych hodnotových reťazcoch, ktoré sú základom elektronického obchodu v EÚ. Na využitie čo najväčšieho množstva príležitostí, ktoré predstavuje elektronický obchod, potrebuje EÚ vytvoriť čo najlepšie podnikateľské prostredie pre online predajcov, ako aj pre online trhoviská elektronického obchodu, ktoré využíva mnoho online predajcov. Komisia vo svojom oznámení o platformách prezentuje svoje posúdenie a politický prístup s cieľom dosiahnuť podporu rozvoja online platforiem v Európe. Účelom návrhu na revíziu smernice o audiovizuálnych mediálnych službách je modernizácia pravidiel, aby zohľadňovali zmeny na trhu, zmeny v spotrebe a technologické zmeny. Návrh sa sústreďuje na rozsah pôsobnosti smernice o audiovizuálnych mediálnych službách a na charakter pravidiel uplatniteľných na všetkých aktérov trhu, najmä pravidiel propagácie európskych diel, ochrany maloletých, boja proti prejavom nenávisti a pravidiel reklamy. 2Komplexný a integrovaný prístup k podnieteniu elektronického obchodu Zatiaľ sa nevyužil úplný potenciál európskeho elektronického trhu, pokiaľ ide o príspevok k rastu a nové zdroje zamestnanosti. Prekážky a nejednotné pravidlá odrádzajú podniky od cezhraničného obchodovania a bránia spotrebiteľom využívať najvýhodnejšie ponuky a kompletnú škálu online ponúk.

Stále nevyužitý rastový potenciál elektronického obchodu V roku 2015 predávalo tovar spotrebiteľom v iných krajinách EÚ online len 9 % podnikov z maloobchodného sektora EÚ, zatiaľ čo na domácom trhu to bolo 24 %. V celom hospodárstve predáva online len 19 % malých a stredných podnikov (ďalej len „MSP“) (v porovnaní so 43 % veľkých podnikov) a len 8 % MSP predáva online do iných krajín EÚ (v porovnaní s 23 % veľkých spoločností) .V roku 2015 nakupovalo online z inej krajiny EÚ len 16 % spotrebiteľov, kým na domácom trhu takto nakupovalo 47 %.Podiel elektronického obchodu na celkovom maloobchodnom sektore je v Európe naďalej nižší ako v USA: podiel elektronického obchodu na celkovom maloobchode v EÚ predstavoval v roku 2015 približne dve tretiny tohto podielu v USA. Prostredníctvom súboru vyššie uvedených opatrení v oblasti jednotného digitálneho trhu Komisia uplatňuje komplexný prístup k odstraňovaniu rôznych aspektov prekážok, ktoré bránia rozmachu cezhraničného elektronického obchodu, vrátane riešenia potrieb MSP, ktoré v hospodárstve EÚ predstavujú väčšinu podnikov a ktoré v digitálnej oblasti zaostávajú. Vytváranie priaznivých podmienok pre rozvoj elektronického obchodu si vyžaduje: zabezpečenie lepšieho prístupu spotrebiteľov a podnikov (najmä začínajúcich a MSP) k online ponuke tovarov a služieb v celej Európe; budovanie dôvery spotrebiteľov a poskytnutie väčšej istoty podnikom jasnými, menej roztrieštenými pravidlami online predaja tovarov a dodávania digitálneho obsahu; zníženie transakčných nákladov a administratívnej záťaže podnikov pri cezhraničnom obchodovaní online. Lepší online prístup k tovarom a službám Budovanie dôvery spotrebiteľov a poskytnutie väčšej istoty Zníženie transakčných nákladov a administratívnej záťaže •Zákaz neodôvodneného geografického blokovania •Rovnaké a dôslednejšie presadzovanie pravidiel v celej EÚ •Nižšie ceny cezhraničného doručovania •Nižšie ceny cezhraničného doručovania •Zjednodušenie platobných metód •Spoločné zmluvné pravidlá •Rovnaké a dôslednejšie presadzovanie pravidiel v celej EÚ •Usmernenia k nekalým obchodným praktikám •Zníženie záťaže súvisiacej s DPH •Zníženie nákladov z dôvodov nejednotných zmluvných pravidiel •Nižšie ceny cezhraničného doručovania Lepší online prístup k tovarom a službám Stratégiou Komisie je dosiahnutie uvedených troch cieľov kombináciou opatrení integrovaným spôsobom. Účelom navrhovaného zákazu geografického blokovania je poskytnúť spotrebiteľom a podnikom príležitosť využiť väčšieho výberu zakázaním diskriminácie uplatňovanej maloobchodnými predajcami voči spotrebiteľom alebo podnikom z iných členských štátov. Vďaka nemu budú ponuky obchodníkov v iných krajinách viditeľnejšie, rozšíri sa sortiment výrobkov, z ktorých si bude možné vybrať, a možnosť vyhľadať najlepšiu ponuku pri nákupe služieb a tovaru online. Komisia sa však domnieva, že pre obchodníkov s tovarom by uloženie povinnosti dodávať mimo ich súčasného dosahu bolo príliš veľkou záťažou. Potrebné sú ďalšie opatrenia, ktoré napomôžu prístup občanov a podnikov EÚ k predávajúcim a kupujúcim v iných členských štátoch tým, že okrem iného zabezpečia, aby mali k dispozícii cenovo dostupné služby cezhraničného doručovania zásielok. Náklady na doručovanie zásielok a jeho efektívnosť by nemali byť prekážkou cezhraničného elektronického obchodu. Povzbudením hospodárskej súťaže a sprehľadnením taríf sa Komisia snaží znížiť neopodstatnené rozdiely v tarifách; napríklad cenníkové ceny cezhraničného doručovania zásielok môžu byť až 5-krát vyššie ako ceny za rovnaké doručenie v tuzemsku. Návrh zákazu geografického blokovania bude účinnejší, ak zaujmeme oveľa dôslednejší prístup k presadzovaniu práva. Po prijatí nástroja na zabránenie geografickému blokovaniu by bol v prípade vzťahu medzi podnikom a koncovým zákazníkom (B2C) tento nástroj zahrnutý a presadzovaný v rámci mechanizmu ustanoveného v nariadení o spolupráci v oblasti ochrany spotrebiteľa (ďalej len „nariadenie CPC“), ktoré sa v súčasnosti tiež reviduje s cieľom posilniť jeho mechanizmy a pripraviť ich pre digitálne trhy. Geografické blokovanie môže súvisieť s dohodami medzi dodávateľmi a distribútormi. Tieto dohody môžu obmedzovať hospodársku súťaž na jednotnom trhu a sú porušením pravidiel hospodárskej súťaže EÚ. Na zabezpečenie dosiahnutia cieľov nariadenia o zákaze geografického blokovania budú dohody s obchodníkmi obsahujúce obmedzenia pasívneho predaja (povinnosť neodpovedať na nevyžiadané objednávky jednotlivých zákazníkov), ktoré sú porušením tohto nariadenia, automaticky neplatné. Budovanie dôvery spotrebiteľov a väčšia istota pre podniky Okrem cenovo dostupných služieb cezhraničného doručovania závisí dôvera v rozhodujúcej miere aj od platobných metód. Podľa návrhu zákazu geografického blokovania obchodníci nebudú nútení akceptovať žiadne konkrétne spôsoby platby, ale nemali by odmietať platby z dôvodov súvisiacich so štátnou príslušnosťou, miestom bydliska alebo miestom sídla. Neistota zákazníkov v súvislosti s rozhodujúcimi zmluvnými právami je hlavnou príčinou ich slabej dôvery v cezhraničné nakupovanie online. Podľa návrhov Komisie z decembra 2015 o dodávaní digitálneho obsahu a o online a iných predajoch tovaru na diaľku budú mať spotrebitelia úplne harmonizovaný jasný súbor práv v rámci celej EÚ, a teda budú mať väčšiu istotu pri cezhraničnom prístupe k digitálnemu obsahu alebo nákupe tovaru. Aj posilnený a účinnejší rámec spolupráce v oblasti presadzovania práva podporí dôveru a obmedzí ujmu pre spotrebiteľov. Dôveru pomôže budovať aj jasnosť, pokiaľ ide o právne predpisy. Vo svojom usmernení k vykonávaniu/uplatňovaniu smernice o nekalých obchodných praktikách Komisia objasňuje svoje chápanie určitých kľúčových koncepcií a ustanovení smernice, ktorá je jedným z právnych základov, na ktoré sa najčastejšie odvoláva sieť spolupráce v oblasti ochrany spotrebiteľa. Usmernenie bolo rozšírené, aby sa vzťahovalo aj na témy, akými sú vzájomný vzťah medzi smernicou o nekalých obchodných praktikách a inými právnymi predpismi EÚ, pribúdajúca judikatúra Súdneho dvora a vnútroštátnych súdov a uplatňovanie požiadaviek smernice na transparentnosť nových podnikateľských modelov, najmä v digitálnom sektore. Zníženie transakčných nákladov a administratívnej záťaže Keď podniky smerujú svoje činnosti do iných členských štátov, môžu byť v dôsledku toho nútené prispôsobiť svoje zmluvy požiadavkám kladeným na spotrebiteľské zmluvy v krajine spotrebiteľa alebo hradiť v cieľovej krajine DPH. Na zníženie nákladov, s ktorými sa podniky v týchto prípadoch stretávajú, Komisia už koncom roku 2015 navrhla opatrenia na cielenú úplnú harmonizáciu kľúčových obligatórnych práv spotrebiteľov v súvislosti s dodávaním digitálneho obsahu a s online a inými predajmi tovaru na diaľku. Komisia bude riešiť aj administratívnu záťaž podnikov vznikajúcu z rozdielnych režimov DPH predložením legislatívnych návrhov, ktorými sa rozšíri súčasný zjednodušený režim jednotného kontaktného miesta (Mini One Stop Shop) na hmotný tovar predávaný online, čo by znamenalo, že podniky by mali možnosť vyplniť iba jedno daňové priznanie a uhradiť DPH vo svojom členskom štáte. 3Geografické blokovanie a iné formy diskriminácie: zrušenie diskriminácie na základe štátnej príslušnosti alebo miesta bydliska Napriek harmonizácii dosiahnutej smernicou o službách a smernicou o elektronickom obchode, zostáva vnútorný trh služieb roztrieštený, pretože presadzovanie týchto pravidiel je nedôsledné. Aby elektronický obchod v Európe úspešne fungoval, je potrebné prijať opatrenia, ktoré účinne zabránia neodôvodnenému geografickému blokovaniu a iným formám diskriminácie. Objasnením situácií, v ktorých rozdielne zaobchádzanie so spotrebiteľmi a podnikmi EÚ z dôvodov týkajúcich sa ich štátnej príslušnosti, miesta bydliska alebo miesta sídla nemôže byť odôvodnené objektívnymi príčinami, návrhy Komisie prinesú zákazníkom právnu istotu a pomôžu odstrániť prekážky bez toho, aby podniky neprimerane zaťažili.

Iniciatíva za odstránenie geografického blokovania sa vzťahuje na služby zahrnuté do rozsahu pôsobnosti smernice o službách a do veľkej miery smernice o elektronickom obchode, ako sú maloobchodný predaj tovaru online a off-line, elektronicky poskytované služby vrátane služieb poskytujúcich prístup k neaudiovizuálnemu digitálnemu obsahu (hudbe, elektronických knihám, softvéru, hrám), služby cestovného ruchu, zábavy a podnikateľských služieb. Iniciatíva uloží povinnosť nediskriminácie, pokiaľ ide o priamu aj nepriamu diskrimináciu na základe štátnej príslušnosti, miesta bydliska alebo miesta sídla. Inými slovami v situáciách, na ktoré sa vzťahuje návrh, budú môcť zákazníci z iných členských štátov nakupovať za rovnakých podmienok ako miestni zákazníci. Pre elektronicky dodávané služby (napr. služby cloudu, skladovanie dát, website hosting) Komisia navrhuje posunúť uplatňovanie ustanovenia o nediskriminácii na polovicu roka 2018, a to vzhľadom na ich špecifickú povahu a s cieľom umožniť poskytovateľom týchto služieb pripraviť sa na tieto zmeny. V prípade služieb týkajúcich sa neaudiovizuálneho online obsahu v súvislosti s dielami chránenými autorskými právami sa ustanovenie o diskriminácii v tejto fáze neuplatňuje, avšak možnosť jeho rozšírenia na tieto služby bude predmetom preskúmania. Komisia bude kontaktovať zainteresované strany na účely prípravy takéhoto preskúmania, a to aj na základe už získaných dôkazov a informácií. Iné pravidlá, ako napríklad neblokovanie prístupu k online rozhraniam, presmerovanie bez súhlasu zákazníka a nediskriminácia týkajúca sa platobných prostriedkov, sa však budú na tieto služby uplatňovať už od začiatku. Spotrebitelia stále príliš často čelia geografickému blokovaniu a praktikám geografickej diskriminácie: Len 37 % webových sídiel v roku 2015 umožnilo cezhraničným návštevníkom z EÚ úspešne uskutočniť nákup. Táto situácia sa od roku 2009 nezlepšila. 36 % maloobchodných online predajcov uviedlo, že nepredávajú cezhranične výrobky z najmenej jednej z ich kategórií výrobkov. Pokiaľ ide o skúsenosti spotrebiteľov, 19 % zákazníkov, ktorí nakupovali cezhranične online, malo skúsenosť s obmedzeniami na niektorom stupni procesu nakupovania. Počas verejnej konzultácie viac ako 90 % respondentov z radov spotrebiteľov súhlasilo alebo rozhodne súhlasilo s tvrdením, že spotrebitelia a podniky by mali mať možnosť nakupovať a mať prístup k službám všade v EÚ. Viac ako 80 % opýtaných spotrebiteľov uviedlo, že sa s geografickým blokovaním už stretli. Predaj tovaru bez doručenia Obchodník nemôže pri predaji tovaru svojich zákazníkov diskriminovať. Hoci obchodník nebude musieť doručovať tovar do krajiny zákazníka (vzhľadom na možné vysoké náklady na doručenie), bude musieť − okrem zreteľného a čitateľného informovania o existujúcich obmedzeniach dodania v súlade so smernicou o právach spotrebiteľov − poskytnúť zákazníkovi tie isté možnosti dodania tovaru, aké ponúka miestnym zákazníkom (napr. doručenie na adresu uvedenú zákazníkom v príslušnej krajine, vyzdvihnutie tovaru na zbernom mieste atď.). Návrh Komisie týkajúci sa doručovania zásielok (pozri ďalší oddiel) rieši cenovú dostupnosť cezhraničného doručenia a vrátenia tovaru najmä pre MSP a spotrebiteľov, a to hlavne vo vidieckych a okrajových regiónoch. Prístup k elektronicky dodávaným službám Zákazníci budú môcť nediskriminačným spôsobom nakupovať cezhranične elektronicky dodávané služby, napr. služby cloudu, skladovanie dát, website hosting, diaľkovú správu systémov, inštaláciu filtrov, brán firewall, blokovania reklamných pruhov atď. Uplatňovanie zákazu diskriminácie v prípade elektronicky dodávaných služieb sa posúva na polovicu roka 2018 vzhľadom na ich špecifickú povahu a s cieľom umožniť poskytovateľom týchto služieb pripraviť sa na tieto zmeny. Pri týchto službách nie je potrebné fyzické doručovanie. Služby prijímané v iných členských štátoch, než je členský štát zákazníka Obchodníci by na tom istom mieste predaja (vrátane webových sídiel) nemali odmietať predaj či rozdielne pristupovať k zákazníkom, pokiaľ ide o ceny alebo iné podmienky predaja, z dôvodov súvisiacich s ich štátnou príslušnosťou, miestom bydliska alebo miestom sídla, ak príslušnú službu (napr. vstupenky na koncert, prenájom ubytovania alebo auta) využíva alebo užíva zákazník mimo svojho vlastného členského štátu. Obchodníci budú naďalej môcť slobodne určovať rôzne ceny na rôznych webových sídlach, ale zákazníci by mali mať možnosť slobodne si vybrať, na ktorom webovom sídle uskutočnia nákup, bez toho, aby boli diskriminovaní. Nediskriminácia pri platbách Iniciatíva za odstránenie geografického blokovania nenúti obchodníkov prijímať konkrétne platobné prostriedky, ale obsahuje požiadavku, aby obchodníci nemohli odmietnuť platby alebo inak uplatniť rozdielne platobné podmienky z dôvodov týkajúcich sa štátnej príslušnosti, miesta bydliska alebo sídla zákazníkov v situáciách, keď obchodník môže požadovať silnú autentifikáciu zákazníka a platby sa uskutočňujú v peňažnej mene, ktorú obchodník akceptuje. Obchodníci nesmú odmietnuť platobné nástroje (napr. kreditné alebo debetné karty) vydané v inej krajine, ak akceptujú ten istý druh platobných nástrojov vydaných zákazníkom v ich krajine. Príklady: Predaj hmotného tovaru Zákazník s bydliskom v Belgicku chce kúpiť nábytok od spoločnosti v Nemecku. Zákazníkovi nemožno zablokovať prístup na webové sídlo spoločnosti alebo zadanie objednávky a spoločnosť by nemala odmietnuť zákazníkovu platbu kartou, ak akceptuje platby rovnakými debetnými alebo kreditnými kartami vydanými zákazníkom v jeho krajine. Nemecká spoločnosť bude musieť ponúknuť rovnaké podmienky (vrátane ceny), aké ponúka miestnym zákazníkom, a nebude povinná dodať nábytok do Belgicka, ale mala by zabezpečiť, aby si belgický zákazník mohol tovar vyzdvihnúť na nemeckej adrese alebo v zbernom mieste, ako to ponúka aj pre miestnych zákazníkov. Predaj elektronicky dodávaných služieb Zákazník s bydliskom vo Francúzsku chce nakúpiť služby cloudu od spoločnosti v Spojenom kráľovstve. Francúzskemu zákazníkovi nemožno zablokovať prístup na webové sídlo britskej spoločnosti ani zadanie objednávky len preto, že je Francúz. Spoločnosť nesmie odmietnuť ani zákazníkovu kartu, ak akceptuje rovnaký druh debetnej alebo kreditnej karty vydanej v jeho domovskej krajine. V tomto prípade nevzniká otázka fyzického dodania výrobku, pretože tieto služby sa dodávajú elektronicky. „Rovnaké miesto, rovnaká služba, rovnaké podmienky“ Nemecký zákazník si chce prenajať v Španielsku vozidlo od spoločnosti, ktorá prenajíma vozidlá, prostredníctvom nemeckého webového sídla spoločnosti, ale zistí, že v španielskej verzii webového sídla ponúka spoločnosť prenájom toho istého vozidla na to isté obdobie a za tých istých podmienok za oveľa nižšiu cenu. V tomto prípade zákazníkovi nemožno zabrániť, aby si vozidlo rezervoval prostredníctvom španielskeho webového sídla. Cena by sa nemala odrazu zvýšiť ani vtedy, keď zákazník uvedie svoje údaje o krajine trvalého bydliska; tento zákazník má právo na nákup za rovnakých podmienok ako každý iný zákazník, ktorý rezervuje prostredníctvom španielskeho webového sídla. 4Zabezpečenie riešení cenovo dostupného doručovania zásielok

Cenovo dostupné a vysokokvalitné služby cezhraničného doručovania majú pre zabezpečenie využívania cezhraničného online predaja spotrebiteľmi zásadný význam. Vo svojom uznesení s názvom „Smerom k aktu o jednotnom digitálnom trhu“ Európsky parlament zdôraznil, že prístupné, cenovo dostupné, účinné a vysokokvalitné doručovacie služby sú základným predpokladom pre prosperujúci cezhraničný elektronický obchod. Podporil tiež opatrenia na zlepšenie transparentnosti cien a regulačný dohľad zameraný na hladké fungovanie trhov s cezhraničným doručovaním zásielok. Vysoké ceny za cezhraničné doručovanie predstavujú pre maloobchodných predajcov prevádzkujúcich elektronický obchod prekážku elektronického obchodu Ceny, ktoré účtujú poskytovatelia univerzálnych služieb verejnosti za cezhraničné doručovanie, sú často tri- až päťkrát vyššie ako ceny za rovnocennú tuzemskú službu a tieto rozdiely nemožno vždy vysvetliť nákladmi na prácu alebo inými nákladmi v cieľovej krajine. Spotrebitelia a malé podniky uvádzajú, že vo vyššom predaji do iných členských štátov alebo vo vyššom nákupe z nich im bránia vysoké ceny za doručovanie zásielok. Ceny za prepravu zo zdanlivo podobných členských štátov a na porovnateľné vzdialenosti sa niekedy podstatne líšia bez zrejmých vysvetľujúcich nákladových faktorov. Vysoké ceny za cezhraničné doručovanie sú preto pre maloobchodných predajcov prevádzkujúcich elektronický obchod a spotrebiteľov, najmä vo vzdialených oblastiach a pre MSP, prekážkou elektronického obchodu. Nízke objemy znižujú vyjednávaciu silu, majú za následok vyššie ceny a menej ponúkaných možností doručenia pre malých maloobchodných predajcov prevádzkujúcich elektronický obchod a jednotlivcov. Dôsledkom obmedzeného mandátu mnohých vnútroštátnych regulačných orgánov v oblasti monitorovania trhu cezhraničného doručovania zásielok je nedostatok informácií o možnom neefektívnom fungovaní trhu alebo iných regulačných problémoch. Účelom návrhu nariadenia o doručovaní zásielok je najmä: zvýšiť transparentnosť taríf a konečných sadzieb za určité služby cezhraničného doručovania zásielok a požadovať posúdenie cenovej dostupnosti určitých cezhraničných taríf národnými regulačnými orgánmi. Návrhom sa zabezpečí, aby toto posúdenie cenovej dostupnosti zostalo prísne úmerné sledovaným cieľom; zlepšiť dohľad vyžadovaním, aby všetci prevádzkovatelia doručovania zásielok (prevyšujúci určitú veľkosť) predkladali národnému regulačnému orgánu základný súbor štatistických údajov; podporiť hospodársku súťaž vyžadovaním transparentného a nediskriminačného prístupu tretích strán k službám cezhraničného doručovania zásielok a/alebo k infraštruktúre poskytovateľov univerzálnej služby, vždy keď takýto poskytovateľ uzavrie mnohostranné dohody o konečných sadzbách. Toto oživí hospodársku súťaž a zvýši účinnosť a konzistentnosť regulačného dohľadu nad trhmi s doručovaním zásielok. Zvýšenie transparentnosti taríf pomôže obmedziť bezdôvodné rozdiely v tarifách a znížiť tarify hradené fyzickými osobami a malými podnikmi najmä vo vzdialených oblastiach. Návrh dopĺňa ďalšie iniciatívy prevažne samoregulačného charakteru, ktoré nedávno začali zainteresované strany (napr. vnútroštátni prevádzkovatelia poštových služieb) s cieľom zlepšiť kvalitu a komfort služieb cezhraničného doručovania zásielok. Spolu s návrhom zákazu geografického blokovania môže vytvoriť nové príležitosti pre prevádzkovateľov, ktorí chcú aktívne pôsobiť na trhu cezhraničného elektronického obchodu. 5Účinná cezhraničná ochrana spotrebiteľa Nariadením o spolupráci v oblasti ochrany spotrebiteľa (nariadenie CPC), ktoré bolo prijaté v roku 2004, sa posilnilo presadzovanie právnych predpisov v oblasti ochrany spotrebiteľa v celej EÚ, ale na hlavných elektronických spotrebiteľských trhoch pretrváva vysoká úroveň nedodržiavania kľúčových pravidiel ochrany spotrebiteľa. Je potrebné modernizovať aktuálny právny rámec, aby poskytoval silnejšie a rýchlejšie mechanizmy na zaistenie rovnakého a konzistentného presadzovania týchto právnych predpisov v celej EÚ a najmä na jednotnom digitálnom trhu. Vysoká úroveň nedodržiavania kľúčových pravidiel ochrany spotrebiteľa Súčasná miera nedodržiavania spotrebiteľského acquis EÚ zo strany podnikov poukazuje na skutočnosť, že presadzovanie právnych predpisov nie je dostatočné. Z konzervatívnych odhadov vyplýva, že 37 % elektronických obchodov alebo rezervačných internetových portálov nerešpektuje základné práva spotrebiteľov. Toto spôsobuje spotrebiteľom nakupujúcim online v zahraničí v oblastiach cestovania, zábavy, oblečenia, spotrebnej elektroniky a finančných služieb škodu, ktorá sa odhaduje na približne 770 mil. EUR ročne. V posúdení vykonávania nariadenia CPC ako nástroja na cezhraničné presadzovanie spotrebiteľského acquis EÚ bolo identifikovaných niekoľko nedostatkov. Mechanizmy vzájomnej pomoci sú nedostatočné a reakcia na rozšírené porušovanie práva v celej EÚ je neúčinná, najmä keď sa vyskytne v digitálnom prostredí. Zisťovanie takýchto porušení práva je veľmi často zložité a pomalé. Opatrenia na presadzovanie práva týkajúce sa cezhraničných trhov nemajú vo vnútroštátnych plánoch presadzovania práva dostatočnú prioritu ani zdroje. Navrhované nové nariadenie CPC: stanoví rámec posilnenej a účinnejšej spolupráce v oblasti presadzovania práva, ktorý zvýši právnu istotu, a to najmä pre cezhranične pôsobiacich obchodníkov a spotrebiteľov; umožní orgánom spoločne rýchlejšie konať prostredníctvom ďalších právomocí s cieľom zastaviť rozšírené online porušovanie práva (napr. prostredníctvom dočasných opatrení na zablokovanie porušujúcich webových sídiel); a poskytne jednotný postup koordinovaný Komisiou pre prípady, keď problémy nadobudnú úniový rozmer. Tieto prvky by mali priniesť zvýšenie právnej istoty na jednotnom trhu prostredníctvom silného a koherentného presadzovania právnych predpisov na ochranu spotrebiteľa. Podnikom pôsobiacim na jednotnom trhu by mali tiež znížiť náklady na dodržiavanie právnych predpisov. Pre problémy s úniovým rozmerom bude existovať systém jedného kontaktného miesta na presadzovanie práva, s cieľom rýchlo zabezpečiť, aby sa prijali záväzky a zamedzilo sa ďalšiemu poškodzovaniu zákazníkov.

Právne predpisy, ktoré chránia záujmy spotrebiteľov a na ktoré sa vzťahuje mechanizmus nariadenia CPC, sú uvedené v prílohe k tomuto nariadeniu. Príloha bola pravidelne aktualizovaná, keď boli prijaté nové právne predpisy, s rovnakým postupom sa počíta aj v prípade vyššie uvedeného legislatívneho návrhu zákazu geografického blokovania a iných foriem diskriminácie. V záujme posilnenia dosahu a účinnosti nového nariadenia CPC sa navrhuje zahrnúť do prílohy ďalšie právne predpisy Únie, ktoré tiež sledujú ciele ochrany spotrebiteľov. S cieľom rozvíjať elektronický obchod s finančnými službami na jednotnom trhu sa navrhuje zahrnúť do prílohy k nariadeniu aj smernicu o hypotekárnych úveroch a smernicu o platobných účtoch, aby tak regulačné orgány mali právo konať spoločne v prípadoch, keď služby poskytované podľa týchto smerníc nie sú v súlade s ich ustanoveniami o ochrane spotrebiteľov. 6Usmernenie k smernici o nekalých obchodných praktikách Kľúčovým právnym predpisom na podporu spravodlivosti pri transakciách v elektronickom obchode je smernica o nekalých obchodných praktikách. Vzhľadom na jej veľmi široký rozsah pôsobnosti (vzťahuje sa na všetky odvetvia hospodárstva, tak online, ako aj off-line) smernica skutočne poskytuje kľúčový právny základ na zaistenie toho, aby spotrebitelia neboli zavádzaní alebo vystavovaní agresívnemu marketingu a aby reklama obchodníkov adresovaná spotrebiteľom v EÚ bola zrozumiteľná, vecne správna a opodstatnená. Nové usmernenie k uplatňovaniu smernice o nekalých obchodných praktikách v online prostredí rieši najmä tieto problémy: Vysvetľuje, že každá platforma, ktorá sa klasifikuje ako „obchodník“ a zúčastňuje na vykonávaní činností v rámci vzťahu medzi podnikom a koncovým zákazníkom priamo spojených s reklamou, predajom alebo dodávaním tovaru, služieb alebo digitálneho obsahu spotrebiteľom, musí zabezpečiť, aby jej vlastné obchodné praktiky boli v celom rozsahu v súlade s touto smernicou. Objasňuje vzájomné vzťahy medzi smernicou o nekalých obchodných praktikách a smernicou o elektronickom obchode. Online platformy majú vo svojej oblasti činnosti (sprostredkovateľské služby) v rámci povinnosti odbornej starostlivosti prijať primerané opatrenia, ktoré – bez toho, aby sa považovali za všeobecnú povinnosť monitorovať alebo zisťovať skutočnosti – umožnia dodávateľom, ktorí sú treťou stranou, dodržať právne predpisy spotrebiteľského a marketingového práva EÚ a používateľom pomôžu pochopiť, s kým uzatvárajú zmluvy. Tieto opatrenia by napríklad mohli zahŕňať: i) umožnenie obchodníkom, ktorí sú treťou stranou, aby používateľov informovali, že sú obchodníkmi; ii) jednoznačné informovanie spotrebiteľov o tom, že spotrebiteľské a marketingové právo EÚ sa uplatňuje len vtedy, keď dodávatelia, ktorí sú treťou stranou, sú obchodníkmi; iii) návrh vlastnej webovej štruktúry spôsobom, ktorý umožňuje obchodníkom, ktorí sú treťou stranou, poskytovať používateľom informácie v súlade so spotrebiteľským a marketingovým právom EÚ. Vysvetľuje, že ak online platformy pôsobiace ako obchodník a zapájajúce sa do obchodných praktík v rámci vzťahu medzi podnikom a koncovým zákazníkom nespĺňajú tieto požiadavky odbornej starostlivosti, môže to byť považované za porušenie spotrebiteľského a marketingového práva EÚ vzhľadom na ich vlastné obchodné činnosti, ak spotrebitelia sú alebo by mohli byť zavádzaní. Pokiaľ ide o takéto vlastné činnosti, nemôžu sa dovolávať výnimky zo zodpovednosti sprostredkovateľa podľa smernice o elektronickom obchode, pretože táto výnimka sa vzťahuje len na informácie uchovávané na žiadosť iných. Podobne podľa smernice o nekalých obchodných praktikách musia vyhľadávače jednoznačne rozlišovať platenú inzerciu od prirodzených výsledkov vyhľadávania. Zohľadňuje zásady dohodnuté v rámci mnohostrannej skupiny zainteresovaných subjektov z oblasti porovnávacích nástrojov, ktorej účastníkmi boli významní zástupcovia priemyslu a spotrebiteľov, prevádzkovatelia porovnávacích nástrojov a zástupcovia vnútroštátnych orgánov a ktorú koordinovala Komisia. Nad rámec požiadaviek na transparentnosť a odbornú starostlivosť podľa smernice o nekalých obchodných praktikách sa prevádzkovatelia porovnávacích nástrojov uplatňujúci tieto samoregulačné zásady zaväzujú k osobitnej transparentnosti, pokiaľ ide o ich podnikateľské modely, a k primeranému zverejňovaniu ich obchodných väzieb na obchodníkov, ktorých výrobky na svojich platformách porovnávajú. Usmernenie odkazuje aj na „kritériá súladu“ dohodnuté v rámci mnohostrannej skupiny zainteresovaných subjektov pre tvrdenia o vplyve na životné prostredie s cieľom podporiť uplatňovanie a presadzovanie smernice o nekalých obchodných praktikách proti klamlivým a nepodloženým tvrdeniam o vplyve na životné prostredie a podporiť poskytovanie jednoznačných, relevantných a dôveryhodných spotrebiteľských informácií. Revidované usmernenie objasňuje vzájomné vzťahy medzi smernicou o nekalých obchodných praktikách a konkrétnymi odvetvovými právnymi predpismi EÚ vrátane len nedávno prijatých právnych predpisov, akým je smernica o právach spotrebiteľov a revidovaná smernica o balíku cestovných služieb a spojených cestovných službách. V súvislosti s uvedenou revidovanou smernicou a v súlade so záväzkom prijatým pred Európskym parlamentom pri jej prijímaní v roku 2015 revidované usmernenie vysvetľuje, že praktiky, ktorými obchodníci v odvetví cestovného ruchu a dopravy ponúkajú spotrebiteľom služby nejednoznačným alebo rozporuplným spôsobom, napr. tým, že spotrebiteľovi zakrývajú možnosť alebo sťažujú zvolenie možnosti neobjednať si žiadne doplnkové cestovné služby, môžu byť nekalými obchodným praktikami podľa smernice o nekalých obchodných praktikách. Nad rámec štyroch kľúčových iniciatív tohto balíka o elektronickom obchode je v nasledujúcich oddieloch uvedený opis ďalších dvoch návrhov týkajúcich sa jednotného digitálneho trhu, ktoré tvoria súčasť komplexného prístupu Komisie s významným prínosom pre elektronický obchod. 7Jednoduché a účinné cezhraničné zmluvné pravidlá pre spotrebiteľov a podniky Na uľahčenie cezhraničného obchodu prijala Komisia v decembri 2015 oznámenie, ktoré sprevádzalo návrhy i) na smernicu o určitých aspektoch týkajúcich sa zmlúv o dodávaní digitálneho obsahu a ii) smernicu o určitých aspektoch týkajúcich sa zmlúv o online a iných predajoch tovaru na diaľku. Tieto návrhy boli spolu s návrhom nariadenia o zaistení cezhraničnej prenosnosti online obsahových služieb prvými legislatívnymi iniciatívam prijatými v rámci stratégie jednotného digitálneho trhu. Po prijatí prinesú tieto dve smernice cielenú úplnú harmonizáciu kľúčových obligatórnych práv spotrebiteľov uplatniteľných na dodávky digitálneho obsahu a online a iný predaj tovaru na diaľku. Elektronický obchod podporia: znížením nákladov vyplývajúcich z rozdielov v zmluvnom práve: návrhy zabezpečia, aby sa kľúčové pravidlá spotrebiteľského zmluvného práva o chybnom tovare a chybnom digitálnom obsahu vo všetkých členských štátoch zhodovali; zabezpečením právnej istoty pre podniky: odlišne od súčasného zložitého právneho rámca budú môcť podniky dodávať spotrebiteľom digitálny obsah alebo predávať tovar online v celej EÚ na základe toho istého súboru spotrebiteľských zmluvných pravidiel; pomocou pre spotrebiteľov pri využívaní výhod z cezhraničného nakupovania online v EÚ: spotrebitelia budú mať plne harmonizovaný jasný súbor práv v celej EÚ, a preto budú s väčšou dôverou pristupovať k cezhraničnému digitálnemu obsahu alebo k cezhraničnému nákupu tovaru; znížením ujmy spôsobenej spotrebiteľom v súvislosti s chybným digitálnym obsahom: v prípade neexistencie osobitných celoeurópskych zmluvných pravidiel týkajúcich sa dodávania digitálneho obsahu budú mať spotrebitelia na rozdiel od súčasnej situácie jasné práva týkajúce sa digitálneho obsahu v prípade problémov s digitálnym obsahom. To im umožní využiť prostriedky nápravy a znížiť tak ujmu v súvislosti s nadobúdaním chybného digitálneho obsahu, s ktorou sa stretávajú v súčasnosti. 8Zníženie administratívnej záťaže podnikov z dôvodu rozdielnych režimov DPH Komplikácie súvisiace s existenciou mnohých odlišných vnútroštátnych systémov v prípade DPH predstavujú skutočnú prekážku pre podniky, ktoré sa pokúšajú o cezhraničné obchodovanie online aj off-line. Od 1. januára 2015, keď nadobudli účinnosť nové pravidlá o „mieste dodania“, sa DPH zo všetkých telekomunikačných, rozhlasových a elektronických služieb vyberá v mieste, kde sa nachádza zákazník, a nie v mieste sídla dodávateľa.